ප්‍රශ්නයකට තුඩු දී ඇති පෙට්‍රල් මෙට්‍රික් ටොන් විසි දහස සඳහා ගෙවීම් වහාම අත්හිටුවන ලෙස ඛනිජ තෙල් කර්මාන්ත ඇමැති සුසිල් පේ‍්‍රමජයන්ත මහතා ලංකා ඛනිජ තෙල් සංස්ථා නිලධාරින්ට නියෝග කර තිබේ.ඒ සඳහා ත්‍රිපුද්ගල කමිටුවක් මගින් පුළුල් පරීක්ෂණයක් පවත්වා වාර්තාවක් ලබාදීමට ද පියවරගෙන ඇත.මේ ත්‍රිපුද්ගල කමිටුව සඳහා වෙනත් අමාත්‍යාංශයක ලේකම්වරයකු, තෙල් පිරිපහදුවේ හිටපු නියෝජ්‍ය කළමනාකරු හා ලංකා ඛනිජ තෙල් නීතිගත සංස්ථාවේ අලෙවි කළමනාකරුවකු පත්කර තිබේ.මේ පෙට්‍රල් සම්බන්ධව යම් පැමිණිල්ලක් ඇත්නම් ප්‍රාදේශීය කළමනාකාර කාර්යාල වෙත ලිඛිතව හෝ දුරකථන අංක මගින් ලබාදීමට හැකි බව අමාත්‍ය සුසිල් පේ‍්‍රමජයන්ත මහතා පවසයි.දැනට කොළොන්නාව ගබඩා සංකීර්ණයෙන් නිකුත් කරන තෙල් පරීක්ෂා කර නියමිත පරිදි නිකුත් කිරීමටත් පියවරගෙන තිබේ.පැමිණිලි සම්බන්ධව පරීක්ෂා කර සමීක්ෂණ වාර්තාවක් සකස් කිරීමට සංස්ථා සභාපතිවරයා විසින් පළපුරුදු නිලධාරින්ගෙන් සමන්විත කණ්ඩායමක් පත්කර ඇත.මේ අතර ඉන්ධන පිරවුම්හල්වල පෙට්‍රල් නියමිත ප්‍රමිතියෙන් යුක්ත බවට ප්‍රාදේශීය කළමනාකරුවන් මගින් පරීක්ෂා කර තහවුරු කිරීමට ද ඇමැතිවරයා උපදෙස් ලබාදී තිබේ.කොළොන්නාව තෙල් ගබඩාවෙන් නිකුත් කරන ඔක්ටේන් 90 වර්ගයේ පෙට්‍රල් පසුගිය පළමුවැනිදායින් පසු නවතම තොගය නිකුත් කරන බවට තහවුරු කළ අතර, 0115666328, 0115665082 හෝ 0115664941 දුරකථන අංක අමතා සංස්ථා අලෙවි අංශයට පෙට්‍රල් සම්බන්ධ පැමිණිලි ඉදිරිපත් කළ හැකිය..